**Vállalkozási SZERZŐDÉS - *tervezet***

mely létrejött egyrészről a **Budapest Főváros VIII. kerület Józsefvárosi Önkormányzat**

cím: 1082 Budapest, Baross utca 63-67.

törzsszám: 735715

adószám: 15735715-2-42

számlaszám: 11784009-15508009

képviseli: Pikó András polgármester

mint megrendelő (a továbbiakban: **Megrendelő**),

másrészről a ………………….

cím: …………………

cégjegyzékszám: ………………….

adószám: ………………….

képviseli: ………………….

mint vállalkozó (a továbbiakban: **Vállalkozó**)

(Megrendelő és Vállalkozó a továbbiakban együtt: Felek) között az alulírott helyen és időben az alábbi feltételekkel:

**Preambulum**

Megrendelő a „*Vajda Péter Ének-zenei Általános és Sportiskola udvarán játszótér kialakítás és felújítás*” tárgyú, közbeszerzési értékhatárt el nem érő beszerzési eljárást indított. A beszerzési eljárás eredményeként Vállalkozó került nyertes ajánlattevőként kihirdetésre a Megrendelő képviselő-testületének Költségvetési és Pénzügyi Bizottsága …/2024. (… …) számú határozatával, amelyre tekintettel a Felek a jelen szerződést (a továbbiakban: „Szerződés") kötik meg.

Felek rögzítik, hogy a Megrendelő a Polgári törvénykönyvről szóló 2013. évi V. törvény (a továbbiakban: Ptk.) 8:1. § (1) bekezdés 7. pontja alapján szerződő hatóságnak minősül.

**I. A szerződés tárgya**

1. Megrendelő a jelen szerződés aláírásával megrendeli Vállalkozótól a jelen szerződésben rögzített feladatok elvégzését az alábbi tartalommal és mennyiségben, eredményfelelősséggel.
2. A teljesítés során a Vállalkozó által ellátandó feladatok részletezését az árazott költségvetés tartalmazza azzal, hogy Megrendelő kifejezetten tájékoztatja a Vállalkozót arról, hogy Vállalkozó feladata: **a Vajda Péter Ének-zenei Általános és Sportiskola udvarán játszóterek építése és felújítása.**
3. Vállalkozó a 2. pontban részletezett feladatok elvégzését elvállalja
4. Felek rögzítik, hogy Vállalkozó a feladat ellátása során alvállalkozó(k) (Ptk. szerint közreműködők) igénybevételére jogosult, akként, hogy a Vállalkozó az igénybe vett alvállalkozó(k)ért úgy felel, mintha a munkát maga végezte volna. Nem jogszerű igénybevétel esetén felel mindazon károkért is felelősséggel tartozik, melyek ezek nélkül nem következtek volna be.
5. Felek a szerződés tárgyát jogilag oszthatatlannak tekintik.

**II. A felek jogai és kötelezettségei**

1. Vállalkozó köteles minden jelen szerződésben meghatározott tevékenysége során a mindenkor hatályos valamennyi magyar, Európai Uniós jogszabály, egyéb rendelkezés, továbbá a szakmai szabályok betartására, különös tekintettel a játszótéri eszközök biztonságosságáról szóló, többször módosított 78/2003. (XI.27.) GKM rendeletben foglaltak betartására.
2. Vállalkozó tevékenységét az előírtakhoz képest 1. osztályú minőségben, hiány és hibamentesen kell, hogy megvalósítsa (teljesítse), az előírt határidőkön (időtartamon) belül.
3. Vállalkozó tevékenysége során nem sértheti a Megrendelő jó hírnevét, azt köteles folyamatosan megőrizni a tevékenysége ellátása során.
4. Vállalkozó és közreműködője olyan tevékenység ellátását nem vállalhatja, amely sértheti, vagy veszélyeztetheti a Megrendelővel szembeni jelen szerződésben foglalt kötelezettségei teljesítését.
5. A Vállalkozó a szerződés teljesítésekor köteles a szolgáltatásra vonatkozó valamennyi iratot, dokumentációt stb. jegyzék szerint átadni a Megrendelőnek.
6. Vállalkozó köteles folyamatos kapcsolatot tartani a Megrendelővel, felkérés esetén beszámolni saját tevékenységéről, szakmai működéséről.
7. Megrendelő köteles a Vállalkozó rendelkezésére bocsátani a jelen szerződésben rögzített feladat ellátásához szükséges adatokat, iratokat, információkat.
8. A keletkezett hulladék elszállítására a Vállalkozó köteles, aki köteles ezt a Megrendelő felé igazolni.
9. Vállalkozó köteles a munkaterületet megfelelően elkeríteni akként, hogy az csak a szükségeshez képest legkevesebb területen és időben korlátozza a közlekedést. A szükséges forgalomelterelési feladatok ellátásáért, illetve azok nem szerződés-, vagy jogszabályszerű teljesítéséből eredő hátrányos jogkövetkezményekért a Vállalkozó felel.
10. Vállalkozó csak a jogszabályi feltételeknek megfelelő, szabványos, megfelelő tanúsítványokkal rendelkező termékekkel teljesíthet a szolgáltatás nyújtása során.
11. Felek megállapodnak abban, hogy a műszaki leírásban tételesen rögzített, a jelen szerződés alapján a Vállalkozó által beszerzendő eszközök a teljesítésigazolás kibocsátása napján jelen szerződés alapján a Megrendelő tulajdonába kerülnek. A vállalkozói díj a vételárat teljes mértékben tartalmazza.
12. Vállalkozó köteles naprakészen építési napló vezetésére, továbbá a felelős műszaki vezetői feladatok biztosítására.
13. Vállalkozó köteles – a műszaki átadás előtt – műszaki dokumentáció összeállítására és Megrendelőnek történő átadására (elektronikus és papír alapú formátumban, 1-1 példányban), ami tartalmazza különösen a megvalósulási tervet, a felhasznált anyagok műbizonylatait, kivitelezői megfelelőségi nyilatkozatot.
14. Vállalkozó felel a tevékenysége vagy mulasztása miatt akár a Megrendelőre, akár harmadik személyekre háramló valamennyi kárért.
15. Vállalkozó köteles Megrendelőt haladéktalanul mentesíteni minden olyan követelés alól, melyet Vállalkozó tevékenységével vagy mulasztásával összefüggésben harmadik személyek a Megrendelővel szemben érvényesítenek.
16. Bármilyen, a szerződésszerű teljesítést veszélyeztető akadályoztatást, (ideértve a késedelmet is) Vállalkozónak haladéktalanul jeleznie kell Megrendelő felé, illetve a késedelem elhárítása érdekében minden tőle elvárható intézkedést haladéktalanul meg kell tennie. A tájékoztatás elmulasztásából eredő károkért Vállalkozó teljes kártérítési felelősséggel tartozik.
17. Megrendelő jogosult a Vállalkozónak utasítást adni a feladat ellátása tekintetében, azonban az adott utasítás nem teheti a szolgáltatást terhesebbé. Ha a Megrendelő célszerűtlen vagy szakszerűtlen utasítást ad, a Vállalkozó köteles őt erre figyelmeztetni. Ha a Megrendelő a figyelmeztetés ellenére utasítását fenntartja, a Vállalkozó a szerződéstől elállhat vagy a feladatot a Megrendelő utasításai szerint, a megrendelő kockázatára elláthatja. A Vállalkozó köteles megtagadni az utasítás teljesítését, ha annak végrehajtása jogszabály vagy hatósági határozat megsértéséhez vezetne, vagy veszélyeztetné mások személyét vagy vagyonát. Vállalkozó szükség esetén konzultációt kezdeményez Megrendelőnél a feladat teljesítésének egyeztetése érdekében. Ezen kötelezettség teljesítésének elmaradása a Vállalkozó terhére esik.
18. Megrendelő jogosult a Vállalkozó tevékenységét ellenőrizni, valamint szükség esetén tájékoztatást kérni. A tájékoztatás kérés keretében a Vállalkozó köteles a kért tájékoztatást megadni 5 munkanapon belül (kivéve, ha a tájékoztatás, ill. az érintett feladat jellegéből, vagy jelen szerződésből más nem következik), szükség esetén a teljesítéssel kapcsolatban a Megrendelőt kérés nélkül is tájékoztatni. Az ellenőrzés elmulasztása vagy nem megfelelő ellátása nem mentesíti Vállalkozót a szerződésszegés jogkövetkezményeitől.
19. A teljesítés helye: **a Vajda Péter Ének-zenei Általános és Sportiskola udvara, Budapest VIII. kerület, Vajda Péter utca 25-31. szám** alatt.
20. Fenti vállalkozói kötelezettségek bármely módon való megszegése, mely a szolgáltatás szerződésszerű teljesítését kizárja, vagy veszélyezteti, súlyos szerződésszegésnek minősül.

**III. Vállalkozói díj, fizetési feltételek**

1. Vállalkozó a Szerződés teljesítésért vállalkozói díjra jogosult. A Megrendelő **20% előleget fizet**. Az előleget legkésőbb az építési munkaterület átadását követő 15 napon belül utalja át Megrendelő a Vállalkozó szerződésben megadott bankszámlaszámára. Vállalkozó az előleget előlegbekérőn jogosult kérni azzal, hogy annak – a fenti kifizetési határidő biztosításának okán – a munkaterület átadását követő 8. napig meg kell érkeznie Megrendelőhöz. Vállalkozónak az előleg kifizetését követően a hatályos jogszabályoknak megfelelő előleg-számlát kell kibocsátania. Vállalkozó az előleget kizárólag a tárgyi beruházásra használhatja fel. Vállalkozó az előleggel az első részszámlában köteles elszámolni. Amennyiben a Szerződés az előleggel való teljes elszámolás előtt megszűnne, a Szerződés megszűnésének napját követő banki napon köteles a még el nem számolt előleget egy összegben visszafizetni Vállalkozó a Megrendelőnek.
2. A vállalkozói díj megállapítására az árazatlan költségvetési kiírás szerint beárazott költségvetések alapján került sor. A jelen Szerződés szerinti feladatok maradéktalan és szerződésszerű teljesítése esetén a vállalkozói díj a következők szerint alakul:

**A vállalkozói díj (tartalékkeret nélkül) nettó ………….. forint + ……………… Ft ÁFA, azaz bruttó ……………… forint.**

A tartalékkeret a nettó vállalkozói díj 5%-a, azaz nettó …………… forint + ……………. Ft ÁFA, azaz bruttó ………… forint.

Felek rögzítik, hogy a Szerződés I/2. pontja szerinti építési tevékenység nem hatósági engedély köteles és nem hatósági bejelentéshez kötött, így az egyenes adózás hatálya alá tartozik. .

1. A vállalkozói díj magában foglalja Vállalkozó feladat-ellátáshoz szükséges valamennyi költségét és kiadását, és a játszótér építésével és felújításával a Megrendelő tulajdonába kerülő valamennyi vagyontárgy ellenértékét is. Vállalkozó a tevékenysége ellátása során a fenti pontban meghatározottakon túl semmiféle további díjazást, összeget stb. nem követelhet, kivéve Megrendelő késedelmes fizetése esetén a késedelmi kamatot.
2. Megrendelő az ellenszolgáltatást saját forrásból biztosítja.
3. A szerződéskötés, a számlázás és a kifizetések pénzneme: HUF.
4. Vállalkozó az alábbi részszámlák benyújtására jogosult az alábbi ütemezésben:

1. részszámla: építési naplóbejegyzés és Teljesítésigazolás alapján, 50%-os műszaki készültség esetén a nettó vállalkozói díj 50%-áról, csökkentve az előleg címén már kifizetett összeggel,

2. végszámla: építési naplóbejegyzés és Teljesítésigazolás alapján, 100%-os műszaki készültség esetén a nettó vállalkozói díj további 50%-áról.

1. Megrendelő a vállalkozói díjat az igazolt szerződésszerű teljesítést követően kiállított számla ellenében, átutalással, a számla kézhezvételét követő 30 napon belül teljesíti. Megrendelő részéről teljesítésigazolásra Budapest Főváros VIII. kerület Józsefvárosi Polgármesteri Hivatal Kerületgazdálkodási Ügyosztály vezetője jogosult. A teljesítésigazolás kiadásának feltétele a Vállalkozó által kiadott, az adott részszámlához tartozó feladat teljesítéséről szóló beszámoló benyújtása a részszámla mellékleteként.
2. Késedelmes fizetés esetén a Megrendelő, mint szerződő hatóság köteles a Ptk. 6:155. § szerinti késedelmi kamatot és a külön jogszabályban meghatározott költségátalányt megfizetni.
3. Felek rögzítik, hogy fizetési kötelezettséget kizárólag a jelen szerződésnek és a hatályos jogszabályoknak megfelelően kiállított számla és mellékletei Megrendelő általi kézhezvétele eredményez.
4. A tartalékkeret kizárólag a Szerződés szerinti pótmunkák ellenértékének elszámolására használható fel, figyelemmel az építőipari kivitelezési tevékenységről szóló 191/2009. (IX. 15.) Korm. rendelet 2. § f) pontjában foglaltakra. A tartalékkeret felhasználására vonatkozó döntést a Megrendelő a Vállalkozó által előterjesztett, részletes kimutatással alátámasztott igény műszaki ellenőr általi jóváhagyását követően hozza meg az igény benyújtásától számított 10 munkanapon belül. Amennyiben a pótmunkaigény nem kellően alátámasztott és a műszaki ellenőr emiatt nem fogadja be jóváhagyásra, úgy a döntési folyamat 10 munkanapja az igény ismételt előterjesztésétől kezdődik.

**IV. Szerződési biztosítékok, a szerződés megerősítése**

1. Késedelmi kötbér: Vállalkozó amennyiben olyan okból, amiért felelős (Ptk. 6:186. §), a jelen Szerződésben meghatározott teljesítési határidőt nem tartja be (késedelem), késedelmi kötbért fizet Megrendelőnek. A késedelmi kötbér mértéke a teljes nettó és tartalékkeret nélküli vállalkozói díj 0,5%-a naptári naponta, minden megkezdett naptári napra. A 30 naptári napot meghaladó késedelem esetén Megrendelő jogosult a Szerződést azonnali hatállyal felmondani/szerződéstől elállni, amely okán Vállalkozó a meghiúsulási kötbérfizetésre lesz kötelezett.
2. Meghiúsulási kötbér: Amennyiben a Vállalkozó jelen Szerződésben meghatározott feladatait részben vagy egészben nem teljesíti – ideértve különösen azt az esetet is, amennyiben a Vállalkozó a teljesítéssel olyan okból, amelyért felelős, 30 naptári napot meghaladó késedelembe esik és Megrendelő ezért a Szerződéstől eláll vagy azt felmondja – a Vállalkozó meghiúsulási kötbért köteles fizetni a Megrendelő részére. A meghiúsulási kötbér mértéke a nettó és tartalékkeret nélküli vállalkozói díj 20%-a. Vállalkozó tudomásul veszi, hogy a Megrendelő – a Ptk. 6:187. §-ára figyelemmel – jogosult a kötbért meghaladó kárának érvényesítésére, illetve, hogy a késedelmi kötbér megfizetése nem mentesíti a teljesítés alól.
3. Megrendelő esetleges kötbér-igényét írásbeli felszólítás útján érvényesíti, melynek Vállalkozó köteles 8 naptári napon belül maradéktalanul eleget tenni. Amennyiben Vállalkozó a fenti felszólítás kézhezvételét követő 3 munkanapon belül magát érdemi indokolással és azt alátámasztó bizonyítékokkal nem menti ki, akkor a kötbér elismertnek tekintendő, és a vállalkozói számlába beszámítható.
4. A kötbérigények érvényesítése vagy annak elmulasztása nem zárja ki a szerződésszegésből eredő egyéb igények érvényesítésének lehetőségét.
5. A nem szerződésszerű teljesítés Megrendelő által történő elfogadása nem jelent lemondást a szerződésszegésből eredő igényekről.
6. Jótállás: A Vállalkozó a beépített anyagokért, az építési-szerelési munkák hibátlan elvégzéséért jótállást vállal. Az előírt jótállás időtartama 36 hónap. A jótállás kezdő időpontja a műszaki átadás-átvételi eljárás befejezésének időpontjának napja. Ez alól kivételt képez az, ha a jogszabály ennél hosszabb időt vagy kötelező alkalmassági időt állapít meg, amely esetben ez a hosszabb határidő a jótállás időtartama. Ezen felül Vállalkozó garantálja a berendezések, szakipari szerkezetek megfelelőségét a műszaki előírásokban, valamint a hatályos jogszabályban előírt kötelező alkalmassági (szavatossági) ideje alatt. A jótállási, illetve szavatossági idő alatt kiderülő hiányosságok a jótállás, szavatosság, garanciavállalás szabályai szerint küszöbölendők ki. A garancia nem terjed ki a rongálásból eredő károkra vagy meghibásodásokra.
7. Vállalkozó jótállási kötelezettsége – az érintett hibával kapcsolatban – megszűnik, ha a hiba a teljesítést követően keletkezett, különösen:
8. rendeltetésellenes vagy szakszerűtlen használat,
9. szándékos rongálás vagy erőszakos behatás,
10. elemi csapás,
11. szakszerűtlen szerelő vagy javító jellegű beavatkozás,
12. a szükséges karbantartás hiánya (amennyiben a Megrendelőt a Vállalkozó az átadás- átvételkor teljes körűen, írásban tájékoztatta a szükséges karbantartásokról) miatt következett be.
13. Vállalkozó a jótállási kötelezettsége alatt a hiba bejelentésétől számított 3 munkanapon belül köteles a javítást elkezdeni és megfelelő személyi állománnyal annak befejezéséig folyamatosan munkát végezni. A hiba kijavításának végső határideje a bejelentést követő 10 munkanap. Amennyiben technológiailag a fenti idő nem tartható, a műszaki ellenőr által meghatározott időtartam az irányadó.
14. A közvetlen baleset- vagy életveszélyt eredményező hibák esetén a fentiek azzal alkalmazandók, hogy Vállalkozó a bejelentést követő 24 órán belül köteles a hiba kijavítását megkezdeni és 48 órán belül kijavítani.
15. Amennyiben a fenti jótállási igényekkel kapcsolatos határidők bármelyikét megsérti Vállalkozó, Megrendelő jogosult a munkát harmadik személlyel Vállalkozó költségére elvégeztetni. Ezen eset a jótállás fennállását csak akkor befolyásolja, ha Vállalkozó kétséget kizárólag bizonyítja, hogy a harmadik személy által végzett munka okozta a később bekövetkezett hibát.
16. Vállalkozó köteles megtéríteni azon pluszköltségeket, amelyek a hibás teljesítés okán Megrendelőnél keletkeztek.
17. A jótállási kötelezettség nem érinti a Megrendelőt megillető kellékszavatossági, ill. külön jogszabályban rögzített esetleges kötelező jótállási jogokat, és azok érvényesíthetőségét.
18. Vállalkozó teljes kártérítési kötelezettséget vállal jelen Szerződéssel kapcsolatosan az általa okozott károkért, függetlenül attól, hogy az Megrendelőre vagy harmadik személyekre hárul. Harmadik személyekre háruló kár esetén Vállalkozó köteles az erről való tudomásszerzést követő 3 munkanapon belül Megrendelőt teljes körűen mentesíteni a kártérítési igények alól, illetve amennyiben Megrendelő a kártérítési igényt teljesítette, köteles a fenti határidőben a Megrendelő által teljesített összegeket megtéríteni. Fentieket megfelelően alkalmazni kell a sérelemre/sérelemdíjra is.
19. Amennyiben Vállalkozó teljesítésével kapcsolatban Megrendelő ellen per indul, Vállalkozó – amennyiben erre jogi lehetőség van – Megrendelő oldalán köteles a perbe belépni és minden intézkedést megtenni Megrendelő pernyertessége érdekében, amennyiben ez nem lehetséges, köteles a Megrendelő pernyertességét egyéb módon elősegíteni. Pervesztesség esetén köteles megtéríteni minden olyan negatív jogkövetkezmény költségét, amely az ő tevékenységével vagy mulasztásával kapcsolatban hárult a Megrendelőre.
20. Szavatosság: Vállalkozó szavatolja, hogy műszakilag és minőségileg kifogástalan kivitelben a vonatkozó magyar és EU előírásokban és szabványokban meghatározott minőségben teljesít. A nem ennek megfelelő teljesítést Megrendelő jogosult Vállalkozó költségére és veszélyére – a jótállási felelősségvállalás megtartása mellett – újra kiviteleztetni, amelyet Vállalkozó köteles haladéktalanul megtéríteni.

**V. A szerződés hatálya, módosítása, megszűnése, megszüntetése**

1. A Szerződés mindkét Fél által történő aláírása napján lép hatályba; amennyiben a Felek általi aláírásra nem egyidejűleg kerül sor, akkor a Szerződés a későbbi időpontban aláíró Fél aláírásának a napján lép hatályba.
2. A teljesítés véghatárideje a **munkaterület átadását követő 75 naptári nap.** Felek rögzítik, hogy Megrendelő a jelen Szerződés szerinti **munkaterületet a jelen Szerződés hatályba lépésétől számított 15 (tizenöt) napon belül adja** a Vállalkozó birtokába, mely tényt Vállalkozó a jelen Szerződés megkötését megelőző beszerzési eljárásban az ajánlata megtétele során figyelembe vett, így Vállalkozó kijelenti, hogy a fentiekkel mind ajánlata megtételekor, mind a szerződéskötéskor tisztában volt. Megrendelő előteljesítést elfogad.
3. Felek kifejezetten megállapodnak, hogy a fenti teljesítési határidőbe az átadás-átvételi eljárás időtartama beleszámít, tehát Vállalkozó a fentiek szerint köteles a munkavégzést szervezni.
4. Minden, a Szerződés teljesítését akadályozó, el nem hárítható külső körülmény (vis maior) a befejezési határidő módosítását vonhatja maga után, kivéve, ha bármilyen munkaszervezési (több munkavállaló alkalmazása, munkaszervezés megváltoztatása stb.) eljárással megoldható lett volna a határidő betartása. A határidő módosulásához az ok (és annak fennállásának időtartama) építési naplóba való bejegyzése és a műszaki ellenőr jóváhagyása szükséges. Vállalkozó kijelenti, hogy a rendelkezésére álló teljesítési időszak – figyelembe véve az évszakokkal kapcsolatban felmerülő munkavégzést általában akadályozó körülményeket is – elégséges a Szerződés határidőben történő hiba- és hiánymentes teljesítésére.
5. Nem eredményezheti a teljesítési határidő módosulását az elhárítható, illetve Vállalkozó által kellő gondossággal előre látható okok miatt bekövetkezett késedelem.
6. Vállalkozó kijelenti, hogy tisztában van azzal, hogy a Szerződés közvetett tárgyát képező beruházás fenti határidőben és tartalommal, valamint minőségben való átadása Megrendelő különösen fontos érdeke.
7. Szerződő Felek rögzítik, hogy jelen szerződés csak írásban módosítható. Felek rögzítik, hogy a szerződés – alakszerű szerződésmódosítás nélkül – módosul az alábbi esetekben:
8. felek közhiteles nyilvántartásban foglalt adatainak módosulása esetén a nyilvántartásba bejegyzés napjával,
9. felek kapcsolattartóira, teljesítésigazoló személyére vonatkozó adatok módosulása esetén a másik félhez tett közlés kézhezvételének napjával.
10. Felek rögzítik, hogy semmis a szerződés módosítása, ha az arra irányul, hogy a Vállalkozót mentesítsék az olyan szerződésszegés (illetve szerződésszegésbe esés) és annak jogkövetkezményei - ide nem értve a felmondás vagy elállás jogának gyakorlását - alkalmazása alól, amelyért felelős (illetve felelős lenne), vagy amely arra irányul, hogy Megrendelő átvállaljon a Vállalkozót terhelő többletmunkaköltségeket vagy indokolatlanul egyéb, a szerződés alapján a Vállalkozót terhelő kockázatokat. E körben kijelenti Vállalkozó, hogy a kockázatokat felmérte és azt a jelen szerződésben foglalt ellenszolgáltatásban teljeskörűen érvényesítette.
11. Felek a fentiek okán az indoklás nélküli elállás (felmondás) jogát kizárják.
12. Felek rögzítik, hogy a jelen szerződésben súlyos szerződésszegésként nevesített vagy egyéb súlyos szerződésszegések a sérelmet szenvedett fél oldaláról az érdekmúlást önállóan és kétséget kizárólag bizonyítják, így a sérelmet szenvedett fél jogosult a szerződés azonnali hatállyal történő felmondására.
13. Súlyos szerződésszegésnek minősül Vállalkozó részéről különösen:
14. a szerződésben rögzített feladatok esetében bizonyíthatóan Vállalkozó hibájából történt mulasztás,
15. ha a szerződésben rögzített esetekben a Megrendelő által tett észrevételeket, utasításokat a Vállalkozó saját hibájából történő figyelmen kívül hagyja,
16. Vállalkozó olyan tevékenységet vagy mulasztást tanúsít, mely a Megrendelő jóhírnevét sérti vagy veszélyezteti.
17. tevékenységével vagy mulasztásával a Megrendelőnek vagy harmadik személynek kárt okoz.
18. Súlyos szerződésszegésnek minősül Megrendelő részéről különösen: ha a Megrendelő a feladat ellátásához szükséges adatokat, információkat nem vagy nem teljeskörűen biztosítja Vállalkozó erre irányuló írásbeli felhívása ellenére sem.
19. Szerződésszegés esetén bármely fél köteles fentiekben rögzített felmondási/elállási jogának gyakorlása előtt a másik, szerződésszegő fél figyelmét írásban felhívni a szerződésszegés megszüntetésére, megfelelő, legalább 3 munkanapos (fizetés teljesítésénél 15 napos) határidő mellett. Az azonnali hatályú felmondást tartalmazó nyilatkozatban hivatkozni kell a súlyos szerződésszegés tényére, és meg kell jelölni a súlyos szerződésszegés megállapításának alapjául szolgáló tényt, körülményt. Nem kell jelen pontot alkalmazni akkor, ha a szerződésszegés jellege miatt (pl.: elmulasztott szigorú határidő) nem lehetséges.
20. A szerződés bármely okból való megszűnése esetén a Vállalkozó a birtokában lévő, a Megrendelő által átadott dokumentumokat, Megrendelői ingóságokat a teljesítéssel egy időben, vagy a szerződés bármely okból történő megszűnését követő 3 napon belül átadja a Megrendelő részére iratjegyzékkel együtt, jegyzőkönyv felvétele mellett. Vállalkozó jelen szerződéssel véglegesen és visszavonhatatlanul hozzájárul ahhoz, hogy fenti kötelezettsége nem szerződésszerű, vagy késedelmes/hiányos teljesítése esetén a Megrendelő az ingóságokat akár jogos önhatalommal is birtokba vegye, továbbá Vállalkozó lemond a jelen szerződéssel véglegesen és visszavonhatatlanul a Megrendelővel szembeni valamennyi birtokvédelmi jogáról a fenti körben.
21. A szerződésszegő Fél teljes körű kártérítési felelősséggel tartozik az általa szerződésszegéssel a másik félnek, illetve harmadik személynek okozott kárért.
22. Szerződő Felek jelen vállalkozási szerződés – bármely okból történő – megszűnése esetén kötelesek teljeskörűen elszámolni egymással, beleértve az esetleges kártérítési és kötbérigényeket is.

**VI. Felek képviseletében eljáró személyek**

1. Vállalkozó feladatát Megrendelővel folyamatosan egyeztetve köteles ellátni.
2. Felek jognyilatkozataikat kizárólag írásban, az átvétel helyét és idejét azonosítható módon igazoló módon tehetik meg érvényesen. A Felek a fentieken értik az elektronikus levelezés (e-mail, cégkapu, hivatali kapu) formáját is.
3. A Felek a jelen szerződésben foglaltak teljesítésének elősegítése érdekében az alábbi személyeket jelölik meg kapcsolattartóként.

|  |  |  |
| --- | --- | --- |
|  | **Megrendelő részéről** | **Vállalkozó részéről** |
| **Név:** | Borbás Gabriella  Kerületgazdálkodási Ügyosztály vezető |  |
| **Tel:** | 0630 676 7705 |  |
| **E-mail:** | borbas.gabriella@jozsefvaros.hu |  |

1. Felek tudomásul veszik, hogy egymáshoz címzett jognyilatkozatokat hatályosan csak a fenti pontban megjelölt személlyel közölhetik, illetve részére továbbíthatják.
2. Amennyiben fentiekben meghatározott, Felek képviseletében eljáró személyek megváltoznak, erről Felek írásban kötelesek értesíteni egymást.

**VII. Titoktartás**

1. Felek kijelentik, hogy minden olyan adatot, tényt, információt mely jelen szerződés keretein belül a másik féllel kapcsolatban a tudomásukra jut, titokként kezelnek, kivéve melynek nyilvánosságra hozatalát jogszabály előírja.
2. Vállalkozó köteles mentesíteni a Megrendelőt a fentiek miatt a harmadik személyek által a Megrendelővel szemben érvényesített valamennyi kár, ill. igény vonatkozásában. Erre nézve a jelen szerződés V. fejezetének rendelkezési megfelelően irányadók.
3. A titoktartási kötelezettség megszegéséből eredő kárért az ezért felelős fél kártérítési kötelezettséggel tartozik. E körben a Megrendelőt ért kár vonatkozásában a jelen szerződés kötbérekre vonatkozó szabályai megfelelően alkalmazandóak.
4. Felek titoktartási kötelezettsége kiterjed a munkavállalóikra, valamely polgári jogi szerződés alapján munkavégzésre irányuló jogviszony, vagy más jogviszony alapján a féllel kapcsolatban lévő egyéb személyekre, közreműködőikre is. Ezen személyek magatartásáért a titoktartási kötelezettség viszonylatában az érintett Fél, mint saját magatartásáért felel.

**VIII. Vegyes és záró rendelkezések**

1. Szerződő Felek kijelentik, hogy szerződéskötési képességük korlátozás alá nem esik, ezért jelen szerződés megkötésének akadálya nem áll fenn.
2. Szerződő Felek megegyeznek abban, hogy a vitás kérdést megkísérlik peren kívüli békés úton rendezni, ennek eredménytelensége esetén a Megrendelő székhelye szerint hatáskörrel rendelkező bíróság illetékességét kötik ki.
3. Jelen szerződésben nem szabályozott kérdésekben a magyar jog, különösen a Ptk. rendelkezései, továbbá a kapcsolódó jogszabályok vonatkozó rendelkezései az irányadók.
4. Felek megállapodnak abban, hogy amennyiben a szerződés bármely pontja kógens jogszabályba ütközne, vagy Megrendelő hatályos beszerzési szabályzatában felsorolt valamely kötelező érvényű dokumentum tartalmával ellentétes lenne, akkor a szerződés fentieket sértő rendelkezése helyébe – minden további jogcselekmény, így különösen a szerződés módosítása nélkül – a megsértett kötelező érvényű jogszabályi rendelkezés vagy beszerzési dokumentumi rendelkezés kerül. Fentieket kell megfelelően alkalmazni akkor is, ha valamely kógens jogszabály akként rendelkezik, hogy valamely rendelkezése a szerződés része (vagy a szerződésben szövegszerűen szerepelnie kell) és azt szövegszerűen a szerződés nem tartalmazza (az adott rendelkezés a szerződés részét képezi).
5. A szerződés és annak dokumentumainak nyelve a magyar.
6. Jelen szerződés mellékletét képezi (fizikailag nem csatolva) a beszerzési eljárás iratanyaga, azaz az ajánlattételi felhívás és a nyertes ajánlattevő ajánlata.
7. Jelen szerződés 4 egymással mindenben megegyező, eredeti példányban készült, amelyből 3 példány a Megrendelőt, 1 példány a Vállalkozót illet meg.
8. A szerződés a mindkét fél aláírásra és kötelezettségvállalásra jogosult vezető tisztségviselőjének (Vállalkozónál cégszerű) aláírása esetén érvényes.

Felek jelen szerződést – annak elolvasását és értelmezését követően – mint akaratukkal mindenben egyezőt jóváhagyólag aláírták.

Melléklet: Vállalkozó árazott költségvetése

Budapest, 202……………………… Budapest, 202………………………

|  |  |
| --- | --- |
| ……………………………..  **Budapest Főváros VIII. kerület**  **Józsefvárosi Önkormányzat**  képviseli  Pikó András  polgármester | ……………………………..    képviseli |

Fedezet:

Dátum: Budapest, 202. ………..

Pénzügyileg ellenjegyzem:

………………………………

Hőrich Szilvia

gazdasági vezető

Jogi szempontból ellenőriztem:

………………………………..

dr. Lehoczky Balázs

jegyzői jogkörben eljáró

aljegyző